SET ปิดเช้าลบ 0.57% ตลาดปรับฐาน-จับตางบฯบจ.Q1 บ่ายคาดทรงตัว
SET ปิดเช้าลบ 8.74 จุด หรือ 0.57% มาที่ 1,522.79 จุด มูลค่าซื้อขายที่ 15,381.44 ล้านบาท บ่ายคาดตลาดหุ้นไทยมีแนวโน้มเคลื่อนไหวคล้ายกับช่วงเช้าอิงแดนลบ กรอบการเคลื่อนไหวที่ 1,520-1,530 จุด
29 เม.ย. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (29 เม.ย.) ลบ 8.74 จุด หรือ 0.57% มาที่ 1,522.79 จุด สูงสุดที่ 1,529.29 จุด ต่ำสุดที่ 1,519.95 จุด มูลค่าซื้อขายที่ 15,381.44 ล้านบาท
นายปริญทร์ กิจจาทรพิทักษ์ ผู้อำนายการฝ่ายวิเคราะห์หลักทรัพย์ บล.เคจีไอ (ประเทศไทย) เปิดเผยถึงตลาดหุ้นไทยช่วงเช้าที่ผ่านมาอยู่ระหว่างการปรับฐานระยะสั้น โดยเคลื่อนไหวทิศทางเดียวกับตลาดหุ้นอื่นในภูมิภาคที่ส่วนใหญ่อยู่ในแดนลบ ขณะที่นักลงทุนเกิดความกังวลแรงขายต่างชาติ และกองทุนที่เป็นกลุ่มขายออกสุทธิวานนี้ ส่งผลต่อ Sentiment ระยะสั้นไม่ดีเท่าที่ควร
สำหรับปัจจัยที่ต้องติดตามคือ ผลประกอบการไตรมาส 1/58 ที่จะทยอยออกมาในช่วงหลังจากนี้ ซึ่งหากผลประกอบการบริษัทจดทะเบียนไหนที่ออกมาดีก็จะช่วงหนุนราคาหุ้นไว้ได้ แต่ถ้าบริษัทจดทะเบียนใดที่ผลประกอบการออกมาไม่ดีอาจจะส่งผลกระทบต่อราคาหุ้นเช่นกัน
อย่างไรก็ตาม ต้องติดตามการฟื้นตัวของเศรษฐกิจในประเทศ โดยในช่วงที่ผ่านมาเศรษฐกิจยังมีการฟื้นตัวอย่างช้าๆ และอาจจะส่งผลให้การฟื้นตัวของเศรษฐกิจในประเทศไม่เป็นไปตามที่คาดการณ์ไว้
แนวโน้มการลงทุนบ่ายนี้ คาดว่าตลาดหุ้นไทยมีแนวโน้มเคลื่อนไหวคล้ายกับช่วงเช้าอิงแดนลบ โดยมองกรอบการเคลื่อนไหวที่ 1,520-1,530 จุด